สหการประมูลรุกตลาดรถมือสองภาคอีสาน
สหการประมูลรุกตลาดประมูลรถยนต์มือสองภาคอีสาน เผยจำนวนรถยึดจากไฟแนนซ์ลดลง แต่ยังมีซัพพลายป้อนตลาดต่อเนื่อง มั่นใจ กำลังซื้อมาแรง ตั้งเป้ายอดขายทั้งปี5หมื่นคัน
16 มี.ค. 2554

สหการประมูลรุกตลาดประมูลรถยนต์มือสองภาคอีสาน เผยจำนวนรถยึดจากไฟแนนซ์ลดลง แต่ยังมีซัพพลายป้อนตลาดต่อเนื่อง มั่นใจ กำลังซื้อมาแรง ตั้งเป้ายอดขายทั้งปี5หมื่นคัน
น.ส.เสาวลักษณ์ ชัยเดชสุริยะ กรรมการผู้จัดการ บริษัท สหการประมูล  เปิดเผยถึงสถานการณ์ตลาดในภาคตะวันออกเฉียงเหนือว่า รถยนต์มือสองน่าจะยังคงมีอัตราการขยายตัวในทิศทางที่ดี แม้ว่าจำนวนรถยึดจากสถาบันการเงินต่าง ๆ จะลดลงเมื่อเทียบกับช่วง 2-3 ปีที่ผ่านมา แต่ความต้องการซื้อรถยนต์มือสองจากการประมูลยังคงมีต่อเนื่อง เพราะยังมีปัจจัยสนับสนุนทำให้ลูกค้ามั่นใจและตัดสินใจซื้อ ไม่ว่าจะเป็นเรื่องคุณภาพที่มีการเปิดเผยข้อมูลรถยนต์ทุกคัน การรับประกันคุณภาพเครื่องยนต์ รวมทั้งราคาขายที่ยุติธรรม และถูกกว่าท้องตลาดฯลฯ จึงทำให้กำลังซื้อยังมาแรง เห็นได้จากการประมูลขายแต่ละครั้งได้รับความสนใจจากลูกค้าในอัตราที่สูง  และสามารถประมูลขายได้ถึง 90%
“ปัจจัยด้านการแข่งขันของธุรกิจประมูลทำให้บริษัทต้องโฟกัสตลาดในแต่ละภูมิภาค เพื่อทำให้ทิศทางการให้บริการลูกค้ามีความชัดเจนและสามารถตอบสนองความต้องการได้ตรงจุด จากการประเมินตลาดแต่ละภูมิภาคในช่วงที่ผ่านมา ทำให้คาดการณ์ได้ว่าธุรกิจรถยนต์มือสองภาคอีสานนั้นน่าจะสดใส โดยเฉพาะตลาดที่เป็นศูนย์กลางของภูมิภาค เช่น นครราชสีมา ขอนแก่น อุดรธานีฯลฯ ซึ่งถือว่าเป็นหัวเมืองใหญ่มีการลงทุนสูงทำให้เห็นทิศทางของเศรษฐกิจในแต่ละช่วงได้ชัดเจน เชื่อว่าเป็นปัจจัยสำคัญที่ทำให้เกิดความต้องการซื้อรถยนต์เพื่อรองรับการลงทุนด้านต่าง ๆ เห็นได้จากสถิติการซื้อรถยนต์มือสองประเภทกระบะเพื่อใช้ในการทำงานมีถึงร้อยละ70 และรถยนต์นั่งส่วนบุคคลร้อยละ 30 และได้ตั้งเป้ายอดขายในภาคอีสานทั้งปีไม่ต่ำกว่า 10,000 คัน” น.ส.เสาวลักษณ์กล่าว
อย่างไรก็ตาม แม้ว่าสถิติรถยึดจากสถาบันการเงินที่เป็นพันธมิตรกับบริษัทฯ ได้ลดลงเนื่องจากไฟแนนซ์ได้เพิ่มความเข้มงวดในการปล่อยสินเชื่อ การเปิดตัวรถยนต์รุ่นใหม่ยี่ห้อต่าง ๆ ทำให้เกิดการแลกเปลี่ยนซื้อ-ขายรถยนต์ในภูมิภาคดังกล่าวและเชื่อว่ารถบ้านที่นำเข้ามาขายจะมีแนวโน้มเพิ่มขึ้น ทั้งนี้ จำนวนรถรถยนต์มือสองที่มีอยู่อย่างจำกัดและไม่ได้ล้นตลาดเหมือนในอดีต ในขณะที่ความต้องการซื้อยังมีอยู่ น่าจะส่งผลให้ธุรกิจรถยนต์มือสองไม่หดตัวมากนัก 
สำหรับการประมูลขายรถยนต์มือสองในภาคอีสานในเร็ว ๆ นี้จะจัดขึ้นที่จังหวัดนครราชสีมาในวันที่ 21 มีนาคม 2554 ณ ลานข้างตลาดเซฟวัน สำหรับผู้ที่สนใจสามารถเข้าชมรถได้ในวันที่ 20 มีนาคม 2554 ตั้งแต่เวลา 09.00-17.00 น. สามารถสอบถามข้อมูลเพิ่มเติมได้ที่ ฝ่ายประชาสัมพันธ์ โทรศัพท์ 0-2934-7344-8